Predkladacia správa

Materiál „ Súhrnná správa o realizácii Národného programu boja proti drogám za rok 2000 a aktualizácia úloh na rok 2001“ bol vypracovaný  na  základe uznesenia vlády SR č. 298 z 21. apríla 1999  a uznesenia Národnej rady Slovenskej republiky č. 291 z  12. mája 1999, v súlade s ktorými sa predkladá na rokovanie týchto orgánov.

Ministerstvá  v priebehu minulého roka, po období určovania základných línií boja proti drogám pre svoje rezorty v súlade s Národným programom boja proti drogám a vytvorení sietí špecializovaných zariadení (školských, zdravotníckych a resocializačných), ich metariálno-technickom a personálnom vybudovaní, zamerali svoje aktivity predovšetkým do oblasti medzinárodnej spolupráce, pričom pokračovali vo svojich aktivitách z oblasti prevencie, liečby, resocializácie,   znižovania ponuky drog, zabráneniu pestovania nezákonných plodín. Pri realizácii svojich aktivít kládli dôraz na informovanie verejnosti, ktoré je dôležitým nástrojom prevencie drogových závislostí, najmä v súvislosti so zverejňovaním negatívnych následkov drog, či už zdravotných, sociálnych  alebo trestno-právnych.

	Predkladaný materiál podáva komplexný odpočet aktivít rezortov v oblasti boja proti drogám. Jeho súčasťou je „Aktualizácia úloh na rok 2001“obsahujúca konkrétne aktivity, reagujúce na situáciu na drogovej scéne, realizácia ktorých je nevyhnutná.	

V priebehu minulého roka sa podarilo Slovenskej republike dosiahnuť významné úspechy v oblasti medzinárodnej spolupráce. 
Slovenská republika bola na konferencii ministrov Groupe Pompidou Rady Európy v Sintre, Portugalsku, ako prvá z krajín Strednej a Východnej Európy, zvolená na post podpredsedníckej krajiny Groupe Pompidou Rady Európy.  Zvolenie je výrazným ocenením aktivity vlády v oblasti boja proti drogám a medzinárodnej politiky vlády. 
Taktiež bola  na obdobie r. 2000-2003 Slovenská republika zvolená za člena Komisie pre omamné látky pri OSN (CND) .
V júni, na základe osobných rokovaní námestníka GT OSN Pina Arlacchiho s predsedom vlády a  podpredsedom vlády zodpovedným za realizáciu protidrogovej politiky, bola zahájená činnosť Regionálnej styčnej úradovne Úradu OSN pre kontrolu drog a prevenciu kriminality (ODCCP) v Bratislave s pôsobnosťou pre signatárske krajiny Memoranda o porozumení, ktoré bolo podpísané v r. 1995 pre oblasť boja proti drogám krajinami V-4 a Slovinskom. Uvažuje sa v budúcnosti rozšíriť pôsobnosť tejto úradovne na ďalšie krajiny Stredoeurópskej iniciatívy.

Opakované populačné prieskumy prevalencie drog v rokoch 1994, 1996, 1998, 2000 ukázali zvyšujúci sa rozsah skúseností s nelegálnymi drogami v slovenskej populácii, viac postihnutých osôb z rodín, pracovísk aj zo susedstiev, ako aj rast pocitu ohrozenia drogami v celkovej populácii. 
Dôležité je, že v rozpätí dvoch rokov dvakrát toľko občanov užilo aspoň raz v živote niektorú z nelegálnych drog, i keď pri treťom prieskume v roku 1998 sa zdalo, že nárast sa zastavil (podľa dát Ústavu výskumu verejnej mienky Štatistického úradu SR z roku 1998). Prieskum z roku 2000 to však nepotvrdil.
Tendencia k nárastu počtu drogovo závislých v bezprostrednom okolí, tak ako to vnímajú dospelí i mládež, sa v roku 1998 oproti roku 1996 tiež zastavila . Autori správy o prieskume z r. 1998 to pripisovali možno väčšej opatrnosti respondentov pri výpovediach o takejto chúlostivej problematike. Rast u slovenskej mládeže je však konštantný.
Porovnanie údajov o užití akejkoľvek nelegálnej drogy počas života ukázalo, že na základe posledného prieskumu možno konštatovať rast užívania v dospelej populácii, a hoci u bratislavskej mládeže už prevalencia stagnuje, nárast je stále výrazný u slovenskej mládeže.   
V tejto súvislosti je potrebné mať na zreteli všeobecne známu skutočnosť, ktorá výrazne negatívne ovplyvňuje výsledky štatistík o drogách a tou je skutočnosť, že štatistiky vychádzajú len z počtu drogovo závislých liečených pacientov. Neliečené osoby závislé na drogách sa snažia svoju závislosť utajiť a predísť tomu, aby boli evidovaní, čím unikajú pozornosti zdravotníctva prípadne polície.

Vychádzajúc z poznatkov, že Slovenská republika už dávno nie je krajinou tranzitu ani odbytu, ale vzhľadom na veľkú základňu konzumentov drog sa postupným vývojom stáva aj krajinou produkcie, je potrebné boju proti drogám venovať primeranú vážnosť, s prihliadnutím nielen na sociálne, zdravotnícke, ale aj trestno-právne následky užívania drog. Počet osôb zaoberajúcich sa trestnou činnosťou v súvislosti s drogami má vzostupný trend. Táto trestná činnosť sa neviaže už len na obchodovanie s drogami, prechovávanie drog, ako to bolo v minulosti, ale i na výrobu,  ohrozovanie mravnej výchovy mládeže, prípadne iné trestné činy zamerané na získanie prostriedkov na nákup drog, alebo iné trestné činy spáchané pod vplyvom drog. 

Boj proti drogám má interdisciplinárny charakter: Jeho jednotlivé fázy - prevencia, liečba, resocializácia a represia i keď sa zdajú byť samostatnými a patriacimi do kompetencie iných rezortov,  na seba kontinuálne nadväzujú a nemožno ich realizovať bez vzájomnej spolupráce. 

Materiál bol prerokovaný 19. marca 2001 v poradnom orgáne vlády SR vo veciach protidrogovej politiky – Výbore ministrov pre drogové závislosti a kontrolu drog , ktorý ho po zapracovaní vznesených pripomienok, uznal spôsobilý na predloženie do vlády Slovenskej republiky.
Taktiež bol materiál pred predložením do vlády SR, predložený na medzirezortné pripomienkové konanie ministerstvám, ostatným ústredným orgánom a Generálnej prokuratúre SR. Vznesené pripomienky boli zapracované. Materiál sa predkladá na rokovanie vlády SR bez rozporov.

Predložený materiál vychádza z chápania drogového problému ako problému celospoločenského a je hodnotením aktivít  všetkých rezortov, podieľajúcich sa na boji proti drogám.